ราคาทองปิดร่วงกว่า 13 ดอลล์ ตลาดวิตกข่าวจีนลดการนำเข้า
สัญญาทองคำตลาดนิวยอร์กปิดร่วงลงเมื่อคืนนี้ (27 พ.ย.) เนื่องจากได้รับแรงกดดันจากการแข็งค่าของสกุลเงินดอลลาร์ และจากข่าวที่ว่าจีนนำเข้าทองคำลดลงในเดือนต.ค. ขณะที่วอลุ่มการซื้อขายมีอยู่เพียงบางเบา เนื่องจากตลาดทำการซื้อขายเพียงครึ่งวันในช่วงเทศกาลวันหยุดเนื่องในวันของคุณพระเจ้า
28 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 13.5 ดอลลาร์ หรือ 1.26% ปิด (27 พ.ย.) ที่ 1,056.2 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 12.7 เซนต์ หรือ 0.90% ปิดที่ 14.048 ดอลลาร์/ออนซ์, สัญญาพลาตินัมส่งมอบเดือนม.ค.ร่วงลง 8.1 ดอลลาร์ หรือ 0.96% ปิดที่ 835.8 ดอลลาร์/ออนซ์ และสัญญาพัลลาเดียมส่งมอบเดือนธ.ค.ลดลง 1.35 ดอลลาร์ หรือ 0.3% ปิดที่ 550.65 ดอลลาร์/ออนซ์
สัญญาทองคำได้รับแรงกดดันจากสกุลเงินดอลลาร์ที่แข็งค่า โดยดัชนีดอลลาร์ ซึ่งเป็นมาตรวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆในตะกร้าเงินนั้น ปรับตัวขึ้น 0.20 สู่ระดับ 100.07 ทั้งนี้ การแข็งค่าของดอลลาร์จะส่งผลให้สัญญาทองคำซึ่งซื้อขายในรูปสกุลเงินดอลลาร์ มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่น นอกจากนี้ สัญญาทองคำยังได้รับปัจจัยลบจากรายรายงานของสำนักงานสถิติฮ่องกงว่า จีนนำเข้าทองคำจากฮ่องกงลดลงสู่ระดับ 71.581 ตันในเดือนต.ค. จากระดับของเดือนก.ย.ที่ 97.242 ตัน ซึ่งเป็นระดับสูงสุดในรอบ 10 เดือน
ภาวะการซื้อขายในตลาดทองคำยังคงได้รับแรงกดดันจากกระแสคาดการณ์ที่ว่า ธนาคารกลางสหรัฐ (FED) อาจจะปรับขึ้นอัตราดอกเบี้ย โดยรายงานการประชุมประจำวันที่ 27-28 ต.ค.ของเฟดระบุว่า เจ้าหน้าที่กำหนดนโยบายของเฟดมีความเห็นว่าเศรษฐกิจสหรัฐมีความแข็งแกร่งเพียงพอที่จะรับมือกับการปรับขึ้นอัตราดอกเบี้ยซึ่งอาจจะเกิดขึ้นในการประชุมเดือนหน้า